**Informasjonsbrev fra styret, mai 2021**

Årets **parkeringsoblater** er klare. Du som har betalt 500 kr for parkering får en konvolutt i postkassa en av dagene. Oblaten skal klistres på parkeringskortet - som alltid skal ligge godt synlig i frontruta når du parkerer på plassen.

Hytte 516 blir lagt ut for **internt bytte** så snart taksten er klar og godkjent. Følg med på oppslagstavlene og Facebook hvis du er interessert.

Styret har, på oppfordring fra huskomiteen, bestemt at vi i to år fremover tester ut noen **endringer for utleie av Felleshuset**. Fra neste sesong skal det være stille klokken 23, og huset være tomt kl 23.30. Dette er to timer tidligere enn i dag. Dette gjør vi for å begrense støyen i hagen, og for å prøve å leie ut i større grad til konfirmasjoner, navnefester osv.

Husk også på å **vise hensyn til naboene** hvis du har fest i din egen hage. Gi gjerne beskjed på forhånd når du skal ha gjester og du vet at det blir støy. Å holde privat fest på fellesområdene er for øvrig ikke greit.

Jord-suksess: Forsøket med å kjøpe **et stort lass oslokompost** var svært vellykket (Takk Else!), og mange kolonister har kjøpt jord herfra. Faktisk var det så stor suksess at det nå forsøkes å kjøpe inn et lass til! Nærmere info kommer.

**Tilhengeren** er nok engang reparert og klar for utleie. Det koster 100 kroner, kontakt Nils Helge (521).

Hvis smittevernreglene tillater det, ønsker Nordberg menighet å holde en **utendørsgudstjeneste** hos oss 13.juni. Det har vi sagt ja til, og håper at dette lar seg gjennomføre.

Styret beklager at det ble noe surr rundt lenkene til det **ekstraordinære årsmøtet** for avd 4. Men, alle som ba om ny lenke fikk det. Til slutt deltok rundt 35 kolonister; budsjettet for i år er tatt til etterretning, og regnskapet for i fjor er godkjent.

Snart kommer **første utgave av Solstikka**! Solvang 4s helt egen sommeravis går trolig i trykken før mai måned er omme. Hva sies om et referat fra Solvang4s aller første medlemsmøte i 1930 for eksempel, bilde av hagens trolig yngste innbygger, kvistbilturnus og annen praktisk info, bie-nytt, kart og Hamsuns hyllest av poteten?

Da kvistbilen var her sist, var mannskapene fra Renovasjonsetaten **ikke helt fornøyd med oss**. Fiberduk og melkekartonger har for eksempel ikke noe å gjøre blant hageavfallet. Fortsetter det sånn må vi vurdere at hageavfallet merkes med hyttenummer – eller kutte ut hele bilen. Dette vil vi gjerne slippe.

**Sofaer** er blant de tingene renovasjonsetaten heller ikke tar med seg.. Hvis det er noen på avd 4 som har plassert en sofa/seterekke ved oppslagstavlen – vennligst fjern den umiddelbart!

Oppgradering av strømnettet er en av de store jobbene som blir gjennomført på Solvang denne sesongen. Mye **informasjon om hele strøm-situasjonen** kommer her på epost til alle parsell-leierne. Legg spesielt merke til hva du selv som kolonist bør sjekke. Også spørsmålet om automatisk strømmålere står det litt om i eposten.

20.5 er det Årsmøte i Foreningen Solvang Kolonihager. 26.5 er det Årsmøte i Oslokretsen